ನಾನು ಮಾಸ್ಕ್ ಹಾಕೋದೇ ಇಲ್ಲ, ಏನಾಗಿಬಿಡುತ್ತೆ..? ಮಧ್ಯಪ್ರದೇಶ ಸಚಿವ ಇಂದೋರ್: ಮಧ್ಯಪ್ರದೇಶದ ಸಚಿವರೊಬ್ಬರು ಫೇಸ್ ಮಾಸ್ಕ್ ಧರಿಸದೇ ಕೊರೊನಾ ಮುನ್ನೆಚ್ಚರಿಕೆ ನಿಯಮಗಳನ್ನ ಉಲ್ಲಂಘಿಸಿದ್ದಲ್ಲದೆ, ಈ ಕುರಿತು ಪ್ರಶ್ನಿಸಿದಾಗ ಉಡಾಫೆಯಿಂದ ಉತ್ತರಿಸಿ ವಿವಾದಕ್ಕೀಡಾಗಿದ್ದಾರೆ. ನಿನ್ನೆ ಗೃಹ ಸಚಿವ ನಾರೋತ್ತಮ್ ಮಿಶ್ರಾ ಕಾರ್ಯಕ್ರಮವೊಂದ್ರಲ್ಲಿ ಭಾಗವಹಿಸಿದ್ದಾಗ ಫೇಸ್ ಮಾಸ್ಕ್ ಧರಿಸಿರಲಿಲ್ಲ. ಈ ಬಗ್ಗೆ ಮಾಧ್ಯಮದವರು ಪ್ರಶ್ನಿಸಿದಾಗ, ನಾನು ಇಂಥ ಕಾರ್ಯಕ್ರಮಗಳಲ್ಲೆಲ್ಲಾ ಮಾಸ್ಕ್ ಧರಿಸುವುದಿಲ್ಲ, ಅದರಿಂದ ಏನಾಗಿಬಿಡುತ್ತೆ? ಎಂದರು. ಈ ಬಗ್ಗೆ ಮತ್ತಷ್ಟು ಪ್ರಶ್ನೆಗಳನ್ನ ಕೇಳಿದಾಗ ಇಲ್ಲ, ನಾನು ಮಾಸ್ಕ್ ಹಾಕೋದೇ ಇಲ್ಲ ಎಂದು ಹೇಳಿದ್ರು. ಈ ಬಗ್ಗೆ ಕಾಂಗ್ರೆಸ್ನಿಂದ ಟೀಕೆ ವ್ಯಕ್ತವಾದ ಬೆನ್ನಲ್ಲೇ ಟ್ವೀಟ್ ಮಾಡಿರುವ ಅವರು, ಮಾಸ್ಕ್ ಧರಿಸದ್ದನ್ನು ಸಮರ್ಥಿಸಿಕೊಂಡಿದ್ದಕ್ಕೆ ಕ್ಷಮೆ ಕೇಳಿದ್ದಾರೆ. ಮಾಸ್ಕ್ ಧರಿಸುವ ಬಗ್ಗೆ ನಾನು ನೀಡಿದ ಹೇಳಿಕೆ ನಿಯಮಗಳ ಕಡೆಗಣನೆಯಾಗಿದೆ. ಇದು ಪ್ರಧಾನಮಂತ್ರಿಯವರ ಮನೋಭಾವಕ್ಕೆ ಅನುಗುಣವಾಗಿರಲಿಲ್ಲ. ನನ್ನ ತಪ್ಪಿಗೆ ವಿಷಾದಿಸುತ್ತೇನೆ. ನಾನು ಫೇಸ್ಮಾಸ್ಕ್ ಧರಿಸುತ್ತೇನೆ. ಎಲ್ಲರೂ ಮಾಸ್ಕ್ ಧರಿಸಿ ಸಾಮಾಜಿಕ ಅಂತರ ಕಾಪಾಡಿ ನಿಯಮಗಳನ್ನು ಪಾಲಿಸಬೇಕೆಂದು ನಾನು ಮನವಿ ಮಾಡುತ್ತೇನೆ ಎಂದು ಮಿಶ್ರಾ ಹೇಳಿದ್ದಾರೆ.